
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
domnului Silviu Oravitzan



Având în vedere Referatul de aprobare al proiectului de hotărâre cu nr. SC2022 –16941 / 07.07.2022 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara domnului Silviu Oravitzan, 

Facem următoarele precizări:

Având ȋn vedere scrisoarea de susținere a propunerii de acordare a titlului de cetățean de onoare al Municipiului Timișoara Maestrului Silviu Oravitzan, ȋnaintată domnului primar Dominic Fritz de către Mitropolia Banatului – Arhiepiscopia Ortodoxă Română a Timișoarei, nr. SC2021–026040 din 17/09.2021;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;


Domnul Silviu Oravitzan s-a născut ȋn Banat, ȋn localitatea Ciclova Montană. După educația școlară urmată la Oravița, a urmat cursurile Institutului Pedagogic din Timișoara (1958-1960), iar mai apoi pe cele ale Universității din Timișoara – Facultatea de Arte Plastice (1960-1963). Ȋn 1983 a obținut bursa Logos, la Paris, și un an mai târziu, a primit bursa Fundației Peer Mattson (Suedia). A funcționat apoi, timp de șapte ani, ca profesor de desen la Liceul Iulia Hașdeu și la Liceul “Coriolan Brediceanu din Lugoj. Ȋntre 1985-2006, a exercitat funcția de director al Galeriei Pro Arte din Lugoj. Din 1997, a fost profesor invitat la Universitatea de Vest Timișoara, Facultatea de Arte Plastice (clasa prof. Cristian Flondor). Din 2005, este afiliat Institutului Român de Studii Inter-Ortodoxe, Inter-Confesionale și Inter-Religioase (INTER).
Ȋncepând cu anul 1968, Oravitzan a avut expoziții de anvergură din ce ȋn ce mai largă, ce i-au purtat lucrările, din România, ȋnspre zeci de galerii prestigioase din marile orașe culturale ale lumii: Paris, Munchen, Geneva, Viena, New York, Manchester, Creta, Aachen, Lisabona, Meinz, Meisenheim, Luxemburg, Budapesta, Marsilia și multe altele. Ca un mici exemple ilustrative pentru nivelul de expunere și recunoaștere al lucrărilor sale, am putea menționa expoziția de la Muzeul de Artă Catolică din New York -  alături de Salvador Dali, sau vernisajul Galeriei Oravitzan din New York unde, printre participanți se afla și Donald Trump, ori expoziția omagială organizată sub patronajul Universității de Vest și Mitropoliei Banatului, unde lucrările sale au fost ȋnsoțite  de o carte anume scrisă de Basarab Nicolesco pentru acest eveniment – Lumină din Lumină.
Zeci de expoziții, premii și titluri obținute de maestrul Oravitzan de-a lungul anilor nu fac decât să traducă, indirect, căutările sale lăuntrice, prin care și-a rafinat expresia artistică și ȋnțelegerea spirituală a artei. Ȋncepând cu 1984, dedicația artistului către sacru, arhetipal și simbolic devine tot mai pronunțată. Este absolut remarcabil faptul că forța sa creatoare a reușit să răzbată prin ȋnchistarea politică și ideologică din anii perioadei comuniste, artistul afirmându-se tot mai pregnant ȋn afara țării. 
Printre prietenii și admiratorii săi s-au aflat unele dintre cele mai luminate minți ale vremii. Spre exemplu, Sergiu Celibidache i-a fost partener de ȋndelungate discuții despre fenomenologia simbolului și puterea de emanație a acestuia, valoarea semnului și capacitatea “traducerii” lui pentru vizualul omului modern. 
Ȋntâlnirea lui Oravitzan cu Marko Ivan Rupnik se va concretiza ȋn proiectul comun de elaborare a spațiilor interioare ale Bisericii Parohiale Ortodoxe “Schimbarea la față” din Cluj. Colaborarea unui pictor ortodox de extracție bizantină, cu artistul sloven iezuit (realizator al Capelei “Redemptoris Mater” din apartamentele pontificale de la Vatican) descrie o confluență de evidentă inspirație ecumenică; ea s-a concretizat ȋn proiectul numit “Schimbarea la față - Ecumenismul frumuseții”. 
Ȋn același context, o ȋntâlnire importantă pentru artist - transformativă din punct de vedere conceptual - a fost aceea cu Ioan Ică jr., profesor de teologie ortodoxă la Sibiu și membru al Dialogului teologic internațional dintre Ortodoxie și Catolicism. Ȋn timp, Oravitzan s-a dedicat tot mai mult ideii de Lumină sacră, iar zidurile sale de lumină – simbolizează ȋnaltele ȋncăperi ale Ȋmpărăției Cerești din sufletul uman.
Munca lui neȋntreruptă, prin ani și țări, este greu de descris ȋn câteva pagini... De la expoziția de New York ȋncoace, 2007 a fost, poate, anul cu cel mai mare efort și răsunet. Cu peste 90 de lucrări monumentale – sculpturi, basoreliefuri, desene, picturi – artistul a conceput o expoziție de excepție ȋn spațiul imperial-ascetic din complexul muzeal de la Klosterneuburg, Austria. Expoziția, cu mare forță de expresie și impact senzorial, descrie o transcendență a dimensiunilor spațiale și temporale; Oravitzan a ȋnnobilat la propriu fastul spațiului istoric conceput de ȋmpăratul carol al VI-lea, complementându-l cu expresii arhetipale primare, nu doar surprinzătoare, dar profund emoționante - prin puterea lor revelatorie. Ȋn toamna aceluiași an, la Sibiu – proaspătă capitală Culturală Europeană atunci - Oravitzan a oferit iubitorilor de artă expoziția sa intitulată, programatic, Lux Lumen.
Selecția celor câteva momente artistice descrise aici are doar titlu exemplificativ; ȋntrucât cariera maestrului Oravitzan depășește cu mult cele câteva precizări punctuale de mai sus, descrierea este, evident, lacunară. Ea ȋnsă spune suficient de multe pentru a clarifica nivelul și rangul acestei personalități artistice.
Silviu Oravitzan locuiește astăzi la Timișoara, orașul de care s-a legat cu generozitate și recunoștință. Considerăm că prețuirea impresionantului patrimoniu artistic oferit de Silviu Oravitzan s-ar exprima firesc prin acordarea titlului de Cetățean de Onoare al Municipiului Timișoara.
Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara domnului Silviu Oravitzan îndeplineşte condiţiile pentru a fi supus dezbaterii şi aprobării plenului consiliului local.

